# Definicija problema

Koliko smo upoznati, ne postoji sveobuhvatna aplikacija za stomatologe koja omogućava arhiviranje i vođenje kartona pacijenata, zakazivanje i evidentiranje poseta kao i komunikaciju sa ostalim stomatolozima u cilju međusobnih konsultacija i saradnje. Danas većina stomatoloških ordinacija koristi aplikacije koje obezbeđuju deo pomenutih funkcionalnosti. Pretpostavljamo da će se u skoroj budućnosti, ukoliko to već nije slučaj, težiti umrežavanju ordinacija i zaposlenih na široj teritoriji i integrisanju servisa koji bi im pomogli u svakodnevnom radu.

Stomatolozima bi rad bio značajno olakšan kada bi na jednostavan način pacijentima mogli da zakažu posete i na osnovu zakazanih poseta sebi izvuku dnevni ili nedeljni raspored. Takođe je potrebno obezbediti da su svakom stomatologu dostupni kartoni svojih pacijenata i pregled njihovih dotadašnjih poseta. Bilo bi korisno omogućiti i međusobnu komunikaciju stomatologa u cilju zajedničkog rešavanja problema pacijenata i dogovora o stručnim usavršavanjima na konferencijama. Sa druge strane bilo bi dobro i pacijentima omogućiti pretragu stomatoloških ordinacija kako bi se olakšao izbor odgovarajuće ordinacije na osnovu informacija koje im stomatolozi sami pružaju. Dodatni izazov predstavlja nejednako prihvatanje novih tehnologija u radu od strane stomatologa. Iz tog razloga je potrebno obezbediti što jednostavniju upotrebu razvijenog rešenja.